รัฐปลื้มเก็บภาษีมูลค่าเพิ่มเข้าเป้าชี้วัดศก.ทิศทางดีขึ้น
รองนายกฯเผยตัวเลขเก็บภาษีมูลค่าเพิ่มในเดือนม.ค.เพิ่มขึ้น สะท้อนดัชนีชีวัดเศรษฐกิจไทยเริ่มมีทิศทางดีขึ้น
10 ก.พ. 2558

รองนายกฯเผยตัวเลขเก็บภาษีมูลค่าเพิ่มในเดือนม.ค.เพิ่มขึ้น สะท้อนดัชนีชีวัดเศรษฐกิจไทยเริ่มมีทิศทางดีขึ้น
เมื่อวันที่ 10 ก.พ. พล.ต. สรรเสริญ แก้วกำเนิด รองโฆษกประจำสำนักนายกรัฐมนตรี ได้แถลงผลการประชุมคณะรัฐมนตรีว่า  ม.ร.ว. ปรีดิยาธร เทวกุล รองนายกรัฐมนตรี ได้ชี้แจงเกี่ยวกับตัวเลขการจัดเก็บภาษีมูลค่าเพิ่มในหลายโอกาสว่า การจัดเก็บภาษีมูลค่าเพิ่มในเดือนมกราคมของปีนี้ พบว่าภาษีมูลค่าเพิ่มที่จัดเก็บจากการใช้จ่ายภายในประเทศมี จำนวนถึง 40,000 กว่าล้านบาท ซึ่งเมื่อเปรียบเทียบกับเดือนมกราคมของปีที่แล้ว อยู่ที่ประมาณ 36,000 ล้านบาท ซึ่งแสดงให้เห็นว่าดัชนีชี้วัดของเศรษฐกิจในประเทศไทยเริ่มจะมีทิศทางที่ดีขึ้น แต่ยังต้องติดตามว่าในช่วงเดือนกุมภาพันธ์ - เดือนเมษายน 2558 เศรษฐกิจจะมีแนวโน้มหรือทิศทางที่ดีขึ้นมากน้อยกว่าเดิ่มเพียงใด ซึ่งขณะนี้มีโรงงานที่ได้รับการใบอนุญาต ประมาณ 4,234 โรงงาน และมีการแจ้งเริ่มประกอบการแล้ว จำนวน 2,026 โรงงาน ซึ่งเรื่องนี้ก็เป็นอีกหนึ่งดัชนีที่สามารถชี้วัดถึงเศรษฐกิจในประเทศมีแนวโน้มเป็นไปในทิศทางที่ดีขึ้นเช่นกัน
อย่างไรก็ตามในเรื่องของการเบิกจ่ายงบประมาณยังไม่เป็นไปตามเป้าหมายที่กำหนด ซึ่งเป้าหมายของการเบิกจ่ายงบประมาณโดยเฉพาะในช่วงปลายปี 2557  กำหนดไว้ต้องดำเนินการให้แล้วเสร็จภายในสิ้นเดือนมีนาคม แต่ในเดือนมกราคม 2558 มีการเบิกจ่ายงบประมาณที่เป็นรายจ่ายประจำ จำนวน 42 % เป็นรายจ่ายลงทุน จำนวน 12 % และเป็นงบประมาณกันเหลื่อมปี ประมาณ 27% ขณะที่เป้าหมายการเบิกจ่ายงบประมาณภายในสิ้นเดือนมีนาคม 2558 ได้กำหนดงบประมาณรายจ่ายประจำจะต้องดำเนินการให้ได้ 60 เปอร์เซ็นต์ ส่วนงบประมาณรายจ่ายเรื่องการลงทุนต้องดำเนินการให้ได้ 30 % และงบประมาณกันเหลื่อมปีจะต้องดำเนินการให้ได้ 45 % 
อย่างไรก็ตาม ขณะนี้การเบิกจ่ายงบประมาณดังกล่าวยังไม่เป็นไปตามเป้าหมายที่กำหนด รองนายกรัฐมนตรี จึงสั่งการให้ทุกหน่วยงานที่เกี่ยวข้องของภาครัฐไปเร่งดำเนินการลงนามในสัญญาจัดซื้อจัดจ้างให้เป็นไปตามเป้าหมายการเบิกจ่ายงบประมาณแต่ละประเภทตามที่ฝ่ายเศรษฐกิจของรัฐบาลกำหนด และให้สำนักงบประมาณรวบรวมรายละเอียดการเบิกจ่ายงบประมาณดังกล่าวของทุกกระทรวง ทบวง กรม เสนอต่อที่ประชุมคณะรัฐมนตรี เพื่อคณะกรรมการขับเคลื่อนยุทธศาสตร์ของคณะรักษาความสงบแห่งชาติ (คสช.) จะได้ช่วยติดตามเร่งรัดอีกทางหนึ่ง เพื่อให้การเบิกจ่ายงบประมาณเป็นไปอย่างมีประสิทธิภาพเกิดผลเป็นรูปธรรมที่ชัดเจน